ዘመን ባንክ አዲስ ፕሬዚዳንት ይሰይማል ተብሎ እየተጠበቀ ነው
የዘመን ባንክ ዳይሬክተሮች ቦርድ ባንኩን ላለፉት አምስት ዓመታት በፕሬዚዳንትነት ሲመሩ የቆዩትን አቶ ፀጋዬ ተጠምቀን ለመተካት፣ ዕጩ ያደረጋቸውን ፕሬዚዳንት ይፋ ያደርጋል ተብሎ እየተጠበቀ ነው፡፡ ምንጮች ለሪፖርተር እንዳረጋገጡት ቦርዱ ባንኩን በፕሬዚዳንትነት ለመምራት ይችላሉ የተባሉ የባንክ ባለሙያዎችን ጭምር በማነጋገርና በመደራደር ላይ ቆይቷል፡፡ ለቦታው ብቁ ይሆናሉ የተባሉ የመጨረሻዎቹን ሁለት ዕጩዎችን በመለየትም በአንዱ ላይ የመጨረሻ ውሳኔ ሳያሳልፉ እንዳልቀረ የምንጮች መረጃ ያስረዳል፡፡ ዘመን ባንክን በፕሬዚዳንትነት ለመምራት ቦርዱ ይሁንታ የሚሰጣቸው ዕጩ  ፕሬዚዳንት ሹመታቸው እንዲፀድቅ፣ ለኢትዮጵያ ብሔራዊ ባንክ ማመልከቻ እንደሚገባ ታውቋል፡፡ለጉዳዩ ቅርበት ያላቸው ወገኖች እንደሚሉት፣ የዘመን ባንክ ዳይሬክተሮች ቦርድ ሁነኛ ፕሬዚዳንት ለመሰየም፣ በፋይናንስ ኢንዱስትሪ ውስጥ የሚታወቁ የተለያዩ የባንክ ባለሙያዎችን ፈቃደኝነት ሲጠይቅ ነበር፡፡ዘመን ባንክን በፕሬዚዳንትነት እያገለገሉ ያሉት አቶ ፀጋዬ ተጠቀም በኃላፊነት ላይ እያሉ አዲስ ፕሬዚዳንት ለመሰየም የባንኩ የዳይሬክተሮች ቦርድ መንቀሳቀሱ ብዥታ የፈጠረ ቢሆንም፣ ምንጮች ግን አቶ ፀጋዬ የጡረታ ጊዜያቸው በመድረሱ ምክንያት የተወሰነ እንደሆነ ይጠቁማሉ፡፡ አቶ ፀጋዬም ይህንን እንደሚያውቁና በስምምነት የተደረገ እንደሆነም ተመልክቷል፡፡ ቦርዱ አዲስ ፕሬዚዳንት ለመሰየም የጀመረው እንቅስቃሴ ከሰመረ፣ አዲሱ ፕሬዚዳንት የዘመን ባንክ ሦስተኛው ፕሬዚዳንት ይሆናሉ ማለት ነው፡፡ 